ASIAN ส่งซิกครึ่งปีหลัง “ธุรกิจอาหารสัตว์” สดใส หนุนรายได้ตามเป้า 1.12 หมื่นล้าน
ASIAN มองแนวโน้มธุรกิจครึ่งปีหลังสดใส รับธุรกิจอาหารสัตว์เลี้ยงโตแรง ดันยอดขายปีนี้ 1.12 หมื่นล้านบาท พร้อมมั่นใจบริหารจัดการต้นทุนได้ดี ขณะที่ค่าเงินบาทอ่อนยังส่งผลดีต่อธุรกิจส่งออก
ASIAN มองแนวโน้มธุรกิจครึ่งปีหลังสดใส รับธุรกิจอาหารสัตว์เลี้ยงโตแรง ดันยอดขายปีนี้ 1.12 หมื่นล้านบาท พร้อมมั่นใจบริหารจัดการต้นทุนได้ดี ขณะที่ค่าเงินบาทอ่อนยังส่งผลดีต่อธุรกิจส่งออก
17 ส.ค. 2565

นายเอกกมล ประสพผลสุจริต ประธานเจ้าหน้าที่บริหารสายการเงิน บริษัท เอเชี่ยนซี คอร์ปอเรชั่น จำกัด (มหาชน) หรือ ASIAN ประกอบธุรกิจผลิตและจำหน่ายอาหารแช่เยือกแข็ง ทูน่า อาหารสัตว์น้ำ และอาหารสัตว์เลี้ยงภายใต้เครื่องหมายการค้าของลูกค้าและของตนเอง เปิดเผยว่า ผลประกอบการในงวด 6 เดือนแรกของปี 2565 (มกราคม – มิถุนายน) มีกำไรสุทธิรวม 513 ล้านบาท และมีรายได้จากการขายรวม 5,647 ล้านบาท เพิ่มขึ้นจากช่วงเดียวกันของปีก่อนราว 23% โดยมีกำไรขั้นต้นอยู่ที่ 1,022 ล้านบาท หรือเพิ่มขึ้น 17% จากการเติบโตของยอดขายกลุ่มอาหารสัตว์เลี้ยงและกลุ่มอาหารทะเลแช่เยือกแข็ง แต่ผลจากราคาวัตถุดิบที่สูงขึ้นและปริมาณขายในกลุ่มอาหารสัตว์น้ำที่ลดลงทำให้อัตรากำไรขั้นต้นในครึ่งปีแรกของปีนี้ลดลงเล็กน้อยจาก 19.1% เป็น 18.1%
โดยสัดส่วนยอดขายในงวดครึ่งปีแรก กลุ่มอาหารสัตว์เลี้ยงมีการเติบโตโดดเด่นที่สุดในกลุ่มธุรกิจของบริษัท หรือคิดเป็นสัดส่วน 52% โดยเฉพาะอาหารสัตว์เลี้ยงแบบเปียกมีการเติบโตตามเทรนด์อาหารสัตว์เลี้ยงแบบพรีเมี่ยม ที่ผู้เลี้ยงให้ความสนใจในคุณภาพอาหารสัตว์เลี้ยงมากขึ้น กลุ่มธุรกิจอาหารแช่เยือกแข็ง มีสัดส่วน 32% กลุ่มธุรกิจทูน่า 8% และกลุ่มธุรกิจอาหารสัตว์น้ำ 8%
สำหรับผลประกอบการของบริษัทในงวดไตรมาส 2/2565 มีกำไรสุทธิ 264 ล้านบาท ลดลงราว 10% เมื่อเทียบกับงวดเดียวกันของปีก่อน ที่มีกำไรสุทธิ 293 ล้านบาท เป็นผลจากต้นทุนราคาวัตถุดิบที่เพิ่มสูงขึ้น และปริมาณการขายของกลุ่มธุรกิจอาหารสัตว์น้ำที่ลดลง โดยมีรายได้จากการขายและบริการอยู่ที่ 2,810 ล้านบาท เพิ่มขึ้น 12% เทียบกับงวดเดียวกันของปีก่อนหน้าที่มีรายได้จากการขายและบริการอยู่ที่ 2,501 ล้านบาท การเติบโตของยอดขายมาจากกลุ่มธุรกิจอาหารสัตว์เลี้ยงที่เติบโตแข็งแกร่งอย่างต่อเนื่อง หรือเติบโตสูงถึง 44% ในขณะที่กลุ่มทูน่าเติบโตราว 23% โดยมีกำไรขั้นต้นอยู่ที่ 545 ล้านบาท เพิ่มขึ้น 5% ในขณะที่อัตรากำไรขั้นต้นเท่ากับ 19.4% ลดลงจากไตรมาสเดียวกันของปีก่อนซึ่งมีอัตรากำไรขั้นต้นที่ 20.8%
ทั้งนี้ที่ประชุมคณะกรรมการบริษัทฯ มีมติให้จ่ายเงินปันผลระหว่างกาลเป็นเงินสด ในอัตราหุ้นละ 0.25 บาท กำหนดให้จ่ายเงินปันผลในวันที่ 7 กันยายน 2565 กำหนดรายชื่อผู้ถือหุ้นที่มีสิทธิรับเงินปันผล (Record Date) วันที่ 22 สิงหาคม 2565
สำหรับแนวโน้มผลการดำเนินงานในช่วงครึ่งปีหลัง 2565 เชื่อว่าจะยังเติบโตได้ตามแผนที่ตั้งไว้ โดยมีรายได้ 1.12 หมื่นล้านบาท หรือเติบโต 19% จากปีก่อน โดยกลุ่มธุรกิจอาหารสัตว์เลี้ยงจะเป็นธุรกิจสำคัญในการผลักดันการเติบโต โดยบริษัทฯ เตรียมขยายกำลังการผลิตเพิ่มขึ้นอีก โดยปัจจุบันมีกำลังการผลิตอยู่ที่ 42,000 ตันต่อปี เพื่อรับเทรนด์ธุรกิจขาขึ้น ประกอบกับบริษัทฯ ได้รับผลดีจากเงินบาทที่อ่อนค่า ซึ่งปัจจุบันมีสัดส่วนการส่งออกอยู่ที่ประมาณ 80% โดยตลาดส่งออกหลัก ได้แก่ สหรัฐอเมริกา และยุโรป
ด้านธุรกิจอาหารแช่เยือกแข็งคาดว่ายอดขายในช่วงครึ่งปีหลังจะอยู่ในระดับที่ใกล้เคียงกันกับช่วงครึ่งปีแรก ซึ่งต้องจับตาสถานการณ์ทางเศรษฐกิจในสหรัฐอเมริกา และยุโรป ซึ่งเป็นตลาดใหญ่ของบริษัทฯ  ขณะที่ภาพรวมต้นทุนอาจจะมีการปรับสูงขึ้นบ้าง สำหรับธุรกิจทูน่า ยังคงเป็นไปได้ตามแผน สำหรับธุรกิจอาหารสัตว์น้ำ มีการเดินหน้าปรับปรุงคุณภาพผลิตภัณฑ์ โครงสร้างการจัดการ รวมทั้งนโยบายการให้สินเชื่อ หลังภาพรวมครึ่งปีแรกปริมาณการเลี้ยงในประเทศไม่เติบโต และมองว่าสถานการณ์โดยรวมจะเริ่มคงที่ในครึ่งปีหลัง
ส่วนบริษัท เอเชี่ยน อะไลอันซ์ อินเตอร์เนชั่นแนล จำกัด (มหาชน) หรือ AAI ซึ่งเป็นบริษัทย่อย ที่เตรียมจะเข้าจดทะเบียนในตลาดหลักทรัพย์แห่งประเทศไทย (SET) ว่า ขณะนี้การดำเนินการยังเป็นไปตามแผนที่วางไว้ ซึ่งได้ยื่นแบบไฟลิ่งต่อสำนักงาน ก.ล.ต. ไปแล้ว ในเบื้องต้นคาดว่าจะสามารถเสนอขายหุ้น IPO ในปีนี้ เพื่อปลดล็อกฐานทุนเร่งการเติบโตของธุรกิจ